ไฟแนนเชียลไดเจส
มูราโมโต้ขาดทุนลดเหลือ 153 ล.
15 ก.พ. 2556

มูราโมโต้ขาดทุนลดเหลือ 153 ล.
บริษัท มูราโมโต้ อีเล็คตรอน (ประเทศไทย) หรือ METCO ขาดทุนสุทธิงวดไตรมาสแรกสิ้นสุดวันที่ 31 ธ.ค. 2555 จำนวน 153.87 ล้านบาท ขาดทุนต่อหุ้น 7.36 บาท ลดลงจากช่วงเดียวกันของปีก่อน 38% จากมีผลขาดทุนสุทธิ 246.86 ล้านบาท ขาดทุนต่อหุ้น 11.81 บาท
บริษัทและบริษัทย่อยมีรายได้จากการขายสินค้าจำนวน 2,666.35 ล้านบาท เพิ่มขึ้น 632.61 ล้านบาท หรือ 31% จากช่วงเดียวกันของปีก่อน แต่ลูกค้าในอุตสาหกรรมอิเล็กทรอนิกส์ประสบกับสภาวะถดถอยทางธุรกิจ ความต้องการของผู้บริโภคลดลงและวิกฤตการเงินในสหภาพยุโรป รวมถึงการขึ้นค่าแรงในไทยส่งผลกระทบด้านการเงินอย่างมาก
นอกจากนี้ อัตราขาดทุนขั้นต้นลดลง 48% เหลือ 89.64 ล้านบาท และมีผลโดยมีค่าใช้จ่ายในการขายและบริหารลดลง 5.69 ล้านบาทจากช่วงเดียวกันของปีก่อนจากมาตรการควบคุมค่าใช้จ่ายอย่างต่อเนื่องและเมื่อเดือนพ.ย.2555 บริษัทได้ดำเนินโครงการเกษียณอายุก่อนกำหนดและสมัครใจลาออกมีพนักงานเข้าร่วม 216 คน เป็นเงิน 33 ล้านบาทขาดทุนจากอัตราแลกเปลี่ยนลดเหลือ 8.11 ล้านบาท จากงวดปีก่อนมีกำไร 8.85 ล้านบาท
UMS พลิกมีกำไร 3.68 ล้าน
บริษัท ยูนิค ไมนิ่ง เซอร์วิสเซส (UMS) กำไรสุทธิไตรมาสแรก สิ้นสุดวันที่ 31 ธ.ค. 2555 จำนวน 3.68 ล้านบาท กำไรต่อหุ้น 0.02 บาท จากช่วงเดียวกันของปีก่อนขาดทุนสุทธิ 5.69 ล้านบาท ขาดทุนสุทธิ 0.04 บาท
STA ระดมทุนออกหุ้นกู้ 900 ล.
บริษัท ศรีตรังแอโกรอินดัสทรี (STA) แจ้งว่า บริษัทได้รับเงินจากการออกและจำหน่ายหุ้นกู้จำนวน 2 ชุด ให้แก่ผู้ลงทุนสถาบันและผู้ลงทุนรายใหญ่ รวมมูลค่า 900 ล้านบาท โดยบริษัทจะนำเงินไปใช้เป็นทุนหมุนเวียนและขยายธุรกิจของกลุ่มบริษัท
ทั้งนี้ หุ้นกู้ชุดที่ 1 ชนิดระบุชื่อผู้ถือไม่ด้อยสิทธิ ไม่มีประกันและมีผู้แทนผู้ถือหุ้นกู้มูลค่า 300 ล้านบาท อายุ 3 ปี อัตราดอกเบี้ย 4.10% ต่อปี กำหนดชำระดอกเบี้ยทุก 6 เดือน ซึ่งครบกำหนดไถ่ถอนวันที่ 13 ก.พ. 2559
หุ้นกู้ชุดที่ 2 มูลค่า 600 ล้านบาท อายุ 5 ปี อัตราดอกเบี้ย 4.50% ต่อปี กำหนดชำระดอกเบี้ยทุก 6 เดือน ซึ่งครบกำหนดไถ่ถอนวันที่ 13 ก.พ. 2561
บล.ไทยพาณิชย์บุกตลาด ตปท.
บริษัทหลักทรัพย์ ไทยพาณิชย์ (SCBS) จัดทัพเตรียมความพร้อมรองรับการเติบโตของตลาดค้าหลักทรัพย์ต่างประเทศ แต่งตั้ง นายวีรเวท วงษ์กิจบัญชา ให้ดำรงตำแหน่งผู้อำนวยการอาวุโส ฝ่ายธุรกิจหลักทรัพย์ต่างประเทศ ซึ่งเป็นหน่วยงานที่ตั้งเสริมขึ้นมาใหม่ เพื่อเตรียมพร้อมทางด้านกลยุทธ์และนโยบายในการสนับสนุนและรองรับความต้องการของนักลงทุนไทยรายย่อยและนักลงทุนสถาบันที่มีความต้องการลงทุนตราสารทุนและตราสารอนุพันธ์ในตลาดต่างประเทศ รวมถึงดูแลการซื้อขายหลักทรัพย์สำหรับ ASEAN LinkagePHOL 
PHOL ปันผลงวด 13 สต.
บริษัท ผลธัญญะ (PHOL) แจ้งว่า คณะกรรมการมีมติเมื่อวันที่ 13 ก.พ. 2556 อนุมัติให้จ่ายเงินปันผลอัตราหุ้นละ 0.13 บาท จากผลการดำเนินงานวันที่ 1 ก.ค.-31 ธ.ค. 2555 โดยกำหนดวันปิดสมุดทะเบียน เพื่อสิทธิรับเงินปันผลในวันที่ 10 พ.ค. 2556 และจ่ายเงินวันที่ 23 พ.ค. 2556
นอกจากนี้ คณะกรรมการบริษัทมีมติแต่งตั้งกรรมการใหม่เพิ่มเติมจำนวน 2 คน คือ นายบุญชัย สุวรรณวุฒิวัฒน์ ประธานเจ้าหน้าที่บริหารและนายธันยา หวังธำรง ผู้อำนวยการฝ่ายการตลาด ทำให้สัดส่วนกรรมการบริษัทเพิ่มขึ้นจากเดิมจำนวน 7 คน เป็นจำนวน 9 คน ประกอบด้วย กรรมการ 3 คน กรรมการอิสระ 4 คน และกรรมการที่เป็นผู้บริหาร 2 คน
‘จึงรุ่งเรืองกิจ’ ขยับถือ APURE 26%
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานการได้มาและจำหน่ายหลักทรัพย์ของกิจการ (แบบ 2462) จากนายสุเรศพล จึงรุ่งเรืองกิจ ว่าได้มาของหุ้นบริษัท อกริเพียว โฮลดิ้งส์ (APURE) เมื่อวันที่ 8 ก.พ. 2556 จำนวน 4.77% ของสิทธิออกเสียงทั้งหมดของกิจการส่งผลให้ถือเพิ่มเป็น 26.57% ของสิทธิออกเสียงทั้งหมดของกิจการ
บริษัท ซัมมิท คอร์ปอเรชั่น ได้จำหน่ายหุ้นบริษัท ไอร่า แฟคตอริ่ง (AF) เมื่อวันที่ 8 ก.พ. 2556 จำนวน 2.0% ของสิทธิออกเสียงทั้งหมดของกิจการ เหลือถือหุ้น 78.69% ของสิทธิออกเสียงทั้งหมดของกิจการ
ธาริษาลาออกกรรมการ SSI
บริษัท สหวิริยาสตีลอินดัสตรี (SSI) แจ้งว่า นางธาริษา วัฒนเกส ได้แสดงความจำนงขอลาออกจากการเป็นกรรมการบริษัท และกรรมการอิสระ เนื่องจากมีภารกิจสำคัญที่ต้องดูแลรับผิดชอบมากขึ้น โดยมีผลตั้งแต่วันที่ 22 ก.พ. 2556 เป็นต้นไป
ธีระมงคลงวดปีอวดกำไร 32 ล้าน
บริษัท ธีระมงคล อุตสาหกรรม (TMI) กำไรสุทธิงวดปี สิ้นสุดวันที่ 31 ธ.ค. 2555 จำนวน 32.73 ล้านบาท กำไรต่อหุ้น 0.09 บาท จากช่วงเดียวกันของปีก่อนมีกำไรสุทธิ 19.82 ล้านบาท กำไรต่อหุ้น 0.05 บาท 
คณะกรรมการมีมติให้จ่ายเงินปันผลให้แก่ผู้ถือหุ้นในอัตราหุ้นละ 0.04 บาท จากผลดำเนินงานวันที่ 1 ม.ค.-31 ธ.ค. 2555 โดยบริษัทจะจ่ายจากกำไรสุทธิส่วนที่ได้รับการส่งเสริมการลงทุน
IFEC โชว์ผลงานทะลุเป้า 
นายณรงค์ เตชะไชยวงศ์ ประธานกรรมการและประธานเจ้าหน้าที่บริหาร บริษัท อินเตอร์ ฟาร์อีสท์ วิศวการ (IFEC) เปิดเผยว่า ปี 2555 ว่า บริษัทมีรายได้ 752.16 ล้านบาท เพิ่มขึ้น 122.53 ล้านบาท หรือคิดเป็น 19.46% เมื่อเทียบกับช่วงเดียวกันของปีที่ผ่านมา โดยมีกำไรสุทธิ 168.56 ล้านบาท เพิ่มขึ้น 93.25 ล้านบาท หรือเพิ่มขึ้น 123.81% 
ทั้งนี้ ด้วยผลการดำเนินงานที่มีอัตราการเติบโตที่ดีอย่างน่าพอใจ คณะกรรมการบริษัทจึงได้มีมติจ่ายเงินปันผลให้แก่ผู้ถือหุ้น สำหรับผลการดำเนินงานประจำปี 2555 ในอัตราหุ้นละ 0.25 บาท